Amaropostia stiptica

Amaropostia stiptica Polyporales familiako onddo espezie bat da. Janezina, gogorra eta garratza. Usteldura arrea sortzen du.

Sinonimoak: Spongiporus stipticus, Tyromyces stipticus, Postia stiptica, Oligoporus stipticus.

 Deskribapena 
Karpoforoa: Forma aldakor samarrekoa, askotan zirkuluerdi bat osatuz eta hazkunde indibidualarekin, beste batzuetan, zenbait alekin, benetako kontsolak osatuz, elkarrekin haziz eta elkarrekin konektatuta. Ale bakoitzaren tamaina 10cm-ko zabalerara hurbil daiteke, 5 cm inguruko proiekzioarekin eta 2 edo 3 cm-ko lodierarekin substratuarekin lotzen den eremuan. Kapelaren gainazala zuri purua da, eta ez da aldatzen marruskadurarekin edo presioarekin; hala ere, zahartzean zikintzeko joera du, okre antzeko kolorekoa. Gainazal hau matea da, gaztetan fin-fin belusatua eta gero leuna, ertza zorrotza da ale gazteenetan, pixka bat kamutsagoa zaharretan.

Himenioa: Kolore bereko poro biribiletan amaitutako tutu zuri motzez osatutakoa, 3 edo 4 mm inguruko tamainakoak. Kapelaren gainazala bezala, marruskadurarekin ere ez da kolorez aldatzen.

Haragia: Biguna ale gazteetan, eta ezaugarri hau bereizgarria da genero hau eta hazkunde saprofitoa duten beste batzuk bereizteko. Zahartzean larrukara bihurtzen da, haragi zuri honek, lehortzen denean apur bat gris bihurtzeko joera du. 

Etimologia: Postia generoa Hampus Adolf von Post (1822-1911) suediar botanikariari eskainitakoa da. Stipica epitetoa grezieratik dator, astringentea esan nahi duen "stypticós" hitzetik. Bere zaporea astringente bereizgarria delako.

 Jangarritasuna 
Interes gastronomikorik gabea.

 Nahasketa arriskua 
Tyromyces lacteus oso antzekoa da, hau mingotsa da eta hostozabalen zuraren gainean hazten da. Postia fragilis ere oso antzekoa da, baina bere kapela arrez tindatzen da marruskadurarik txikienarekin.

 Sasoia eta lekua 
Agerpen garaia ezin da zehaztu. Sesila da, zurezko substratuarekin bat egiten duena, substratu horren gainean hazten da bere zabalera osoaren zati handi bat. Hainbat koniferoen zur hiletan hazten da, hostozabaletan oso bakanak dira; ez da espezie arraro gisa hartu behar, baldintzak aldekoak badira ia urteko edozein sasoitan ager baitaiteke.

 Banaketa eremua 
Kanada, Ameriketako Estatu Batuak, Europa, Errusia, Himalaiako eremua, Uzbekistan, Japonia, Hego Korea, Txina, Indonesia, Australia, Zeelanda Berria.

 Erreferentziak 

 Kanpo estekak 

Kategoria:Polyporales
Kategoria:2019. urtean deskribatutako onddoak
Kategoria:Kanadako onddoak
Kategoria:Ameriketako Estatu Batuetako onddoak
Kategoria:Europako onddoak
Kategoria:Errusiako onddoak
Kategoria:Himalaiako eremuaren onddoak
Kategoria:Uzbekistango onddoak
Kategoria:Japoniako onddoak
Kategoria:Hego Koreako onddoak
Kategoria:Txinako onddoak
Kategoria:Indonesiako onddoak
Kategoria:Australiako onddoak
Kategoria:Zeelanda Berriko onddoak